K(n)oop ’n veter vir kanker - Health - Erongo
Wednesday, August 05th, 2020 11:44:21
Met die bewustheidsweek vir kanker om die draai, woeker CAN om ’n nuwe inisiatief ter ondersteuning van CHICA die lig te laat sien.
Rolf Hansen; CAN uitvoerende hoof; “As jy die stryd teen kanker voer, is die beste wat jy kan doen om net aan te hou loop.”
die Kankervereniging van Namibië (CAN) het besluit om sy sokkieprojek met ’n kleurvolle veterprojek op te volg. Photo Bygedra
Die “Boot Out Cancer”-projek trek ’n nuwe baadjie aan vir die Kankervereniging van Namibië (CAN) se derde Tekkiedag wat in Augustus aangebied word.
CAN se uitvoerende hoof, Rolf Hansen, het gesê hulle Tekkiedag wat vir 7 Augustus beplan word, gebore is uit die omstandighede rondom die huidige ekonomiese situasie. “Ons het vroeër die Boot Out Cancer-projek gehou en daarvoor sokkies verkoop om geld in te samel. Dit het nou ongelukkig te duur geword om sokkies in te voer en die publiek kan nie die hoë prys bekostig nie.”
CAN het egter besluit om die sokkieprojek met ’n kleurvolle veterprojek op te volg, wat teen N$30 per stel te koop sal wees.
Die konsep is geskep met kinders in gedagte.
“Kinders sal veral van die veters hou. Dit kom in helder neonkleure, so ons hoop dit sal ’n treffer onder die jongspan wees.”
Kinders is juis ook hierdie projek se begundstigdes, met alle winste wat ten bate van CAN se Children Fighting Cancer in Namibia (CHICA)-fonds is.
Hansen sê kanker onder kinders neem geweldig toe, met drie jong pasiënte wat die afgelope maand hul lewens aan die siekte verloor het.
Hy sê CAN is baie verskuldig aan skenkers en vrywilligers.
“CAN probeer ouers wat finansieel swaarkry deur middel van CHICA te help om waardig afskeid van hul kinders te neem. Dit kan soms moeilik wees om ’n berader vir die gesin te wees en om ’n begrafnis vir ’n baba te reël, maar ons doen wat ons kan om hierdie jong slagoffers die afskeid te gee wat hulle verdien.”
Hansen sê 7 Augustus is as Tekkiedag gekies omdat die bewustheidsweek vir kanker vroeg in Augustus plaasvind.
Hansen meen die Boot Out Cancer-projek asook CAN se Tekkiedag dra’n simboliese boodskap oor.
“As jy die stryd teen kanker voer, is die beste wat jy kan doen om net aan te hou loop. Dit is veral die wonderlike ding van ons kinders. Hulle speel en lag en maak vriende asof hulle nie siek is nie. Ek sien gereeld kinders wat binneaarse behandeling ontvang en met looprame loop. Tog speel en beweeg hulle so veel as wat hulle kan en dit is wonderlik om te sien.”